# Die Schedelsche Weltchronik (deutsch):057

| 056 <<<Vorheriges Blatt | Die Schedelsche Weltchronik Blatt LVII | Nächstes Blatt>>> 058 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## LVI verso:

Numa pompilius der ander ro$^e$misch ko$^e$nig hat imm. xxvij. iar des reichs Ezechie nach Romulum zeregirn angehebt. vnd. xli. iar geregirt. Diser wardt von seiner geistlichkeit wegen auß dem Sabinischen volck zu ko$^e$nig erwelet vnnd hat vil geistlicher vbung vnd alle ereerbietung der vnto$^e$dlichen go$^e$tter geleret. auch die bischoff. warsager vnd andere durch briesterschafft. vnd das iar in. xij. monat. vnd die feyertag vnd wercktag geordnet vnd beschriben. vnd dise ding alle in schein eyner vermanung der go$^e$ttin Egerie. das das grob gepo$^e$ffel solchs destgerner annemen solte gehandelt. vnd damit auch das wild volck zu gehorsam gebracht. vnnd also das reich das er mit gewalt vnd vnrecht bekummert het in geistlichkeit vnd gerechtigkeit geregiret. vnd starb darnach. lxxx. iarig an eim leichten seuchen.
Tullus hostilius der drit ro$^e$misch ko$^e$nig hat imm. xxxix. iar des reichs Manasse von den ro$^e$mernn erwelt. xxxi. iar geregirt. Disem wardt das reich zu eren seiner tugent williglich gegeben. vnd wiewol er auß grober pewrischer art seinen vrsprung het. vnnd darnach in der iugent des vihs warttet so name er doch zu letst also zu das er das ro$^e$misch volck regiret. vnnd er hat zu erst vnder den ro$^e$mischen ko$^e$nigen sich des purpurklaids vnd zierlicher klainat der wirdigkeit zegeprauchen angefangen. vnd die stat Rom mit einfahung des Celionischen berg erweytert. vnd nach langgen frid wider die Albanier gekriegt. die vberwunden. gein Rom gesenndt. vnnd ir stat außgenomen die tempel vmbgekert. vnd als nw in großer glori des kriegs gereichßnet het do ward er zu letst mit allen seinen haws durch einen plitzenslag verprennt.
Anchus marcius des ko$^e$nigs Nume auß seiner tochter enicklein der vierd ro$^e$misch ko$^e$nig hat imm vierden iar des reichs Josie das ro$^e$misch konigreich empfangen vnd. xxv. iar geregirt. vnd ist vnder seinen vorfareden konigen an ku$^e$nsten vnd ru$^o$m des frids vnd des kriegs nit der mynst gewest. Er vmbfienge die zynnen mit einer mawr vnd gab der stat den Auentinischen vnd den Janiculischen berg zu. vnnd warff erstlich ein brugk an die Tyber. vnd pawet die statt Hostiam. xvi. meyl von rom auff dem meer. Zu letst wardt er mit eim seu$^e$chen begriffen vnnd starb.
Tarquinius priscus der. v. romisch ko$^e$nig wardt imm. xxvij. iar des reichs Josie erwelt vnd regiret. xxxvij. iar. vnnd wiewol er auß Corintho der statt des kriechyschen lannds pu$^e$rtig was so wardt er doch von seiner tapferheit vnd fu$^e$rtreffenlichkeit wegen zu ro$^e$mischen ko$^e$nig auffgenomen. Er richtet die kriechyschen sinnreichigkeit mit welschen ku$^e$nsten auff vnd erweyttert die zal der ratherrlichen wirdigkeit vnd meret die mit dreyen hundertern. Er was zum frid nit beraytter dann zum krieg. wann er hat zwolff vo$^e$lcker des Tuscianischen lands mit stettigen waffen ernidergelegt vnd dauon auff eim guldein wagen mit vier pferden triumphirt. vnd ist zu lertst nach vil gestrennglich begangnen taten von den su$^e$nen Anchi erto$^e$dtet worden
Zu disen zeiten hetten die ko$^e$nig noch lantzen fu$^e$r ein dyadem. die hießen kriechyschen scepter. dann von anbeginn ereten die alten die lantzen fu$^e$r vnto$^e$dlich go$^e$tter. von desselben wegen steckt man nochmals lantzen zu den abgo$^e$t pildernn.
Sibilla erithrea die beru$^e$mbst ob in allen auß Babilonia geporn lebet zu disen zeitten. vnnd was mit mu$^e$nchs klaidern beklaidt. het einen swartzen schlaier auff tru$^o$g ein ploß swert in irer hand. wz nit fast alt eins mittelmassigclich betru$^e$bten antlitzs. het vnder iren fu$^e$eßen einen guldein zirckel gezieret mit sternen zu gleichnus des himels. Die spricht also. In dem letsten alter wirdt got gedemu$^e$ttigt. der go$^e$tlich samen vermenscht. die gotheit der menscheit gehorsam. das lamb imm hew ligen. vnnd mit iunckfrawlicher wartt erneret werden.
Phaleris der Agrigentinisch wu$^e$ttrich vnnd redner hat zu diser zeit geplu$^e$et. Zu dem kom von Athenis gein Agrigent einer der ime gar gehaym vnd ein sinnreicher kunstman was. do nw derselb kunstman diss wu$^e$ttrichs grausamkeit erkennet. do schmidet er ime zugefallen auß ertze einen kunstwercklichen ochßen. vnd machet an der seytten ein thu$^e$r hineyn das die vbeltater darinn besloßen von dem fewr darunder gelegt gepeynigt werden solten. also das des menschen stymm darauß als eins ochßen pu$^e$ln lawtet. vnd als er nw von dem wu$^e$trich belonung solchs wercks begeret da wardt er auß befelhnus desselben wu$^e$ttrichs selbs in den ochßen gesloßen. vnd der allererst zu bewerung seiner erfundnen kunst gepraucht. Wann Ouidius spricht. Kein gleicher gesetz mag ymmer sein dann so der stirbt mit solcher pein die er mit seiner kunst vnd rat eim anderen zu beraytet hat. inmaßen dann Phaleris den Atheniernn die sich von ime irs kunstmans beclagten solchs zu antwurt gab.

## LVII recto:

Blat LVII
| Rom die statt in der gantzen werltt beru$^e$mbt ein herrin aller ding in welschen landen bey dem fluss Tyberis gelegen von romulo iren erpawer also genant ist (als man sagt) imm. xi. iar ezechie des konigs iuda. vnd imm andern iar der achten olimpiadischen zal von demselben Romulo gepawt worden. vnd wiwol mancherlay schrift von der weyte diser statt sagen. so schreibet doch vnder andern Flauius vopiscus dz Aurelius der kaiser den vmbkrais diser statt. auff. xxx$^m$. schryt erweitert hab. wiewol sich die messung der alten mit der art die wir darinn halten nit vergleichet. Die Tyber fleu$^e$sset von mitternacht in die stat vnd rinnet auff der mittaglichen seyten gegen der stat hostiam widerhinauß. also das sie die zwen perg Vaticanum vnd Janiculum ihenßhalb auff der rechten seyten findet. Aber auff der lingken seyten begreyft die statt imm krais siben berg oder pu$^e$hel. Plinius schreibt dz die stat. xxx. pforten offen vnnd siben besloßen gehabt hab. Aber nach dem sich die statt von weyln zu weyln gemeret hat deßhalb die pforten die innerhalb dem letsten vmbkrais der mawrnn bliben sind ir gestalt verlorn haben. vnd so dann auch dise stat darnach zersto$^e$rt worden ist so wollen wir sie alle zeerforschen vermeyden. die erst pfort heißt Flumentana. die ander Pinciana. die drit Solaria. die vierd Viminalis yetzo sand Agnesen oder numentana genant. die fu$^e$nft Exquilina yetzo sand Laurentzen. die sechst Nenia. die sibent Asmaria. ytzo sand Johansen. vnd von den alten Celimontana gehaissen. die acht die man yetzo in eim winckl besloßen siht heißt die pfort Metrodori. die die alten Gabiusam nennten. darnach die Lateinisch pfort. Item eine Apia weylund Capena genant: die letst in der Typer ettwen Hostiensis vnd sand Paulßen gehaißen dann sie fu$^e$ret zu seiner kirchen vnnd gein Hostiam. Item noch eine ist in der Tyber genant Carmentalis. zum letsten Triumphalis die Sygpforten. vnd vnder den andern die allerberu$^e$mbtst vnd noch bey vnsern zeiten ist durch die die Triumpff vnd sygspil geu$^e$bt warden. Da mag man sehen das groß gepew amm ewßern gestadt der Tyber. vnd auch ein prucken daselbsthin bis zu dem spital des hailigen gaists belaytende. auch den weg den man das syghaft ertreich nennt. dasselb ertreich vnd wz daran hangt heißt man Vaticanum von dem berg also genant. der an sand Peters kirchen ligt. vnd vor allen dingenn emßigclicher besucht vnnd heiliger geachtet wirdt von wegen sand Peters heitums vnd seyner hohen kirchen vnd des babsts pallast. den babst Nicolaus der ander gestift vnd einen großen lustgarten mit mawrn vmbfangen hat. Janiculus ist ein rifier ihenßhalben der Tyber gelegen babst leo der vierdt hat erstlich den Vaticanum mit einer mawr befestigt vnd nach ime Leoninam genant. Zu rom sind syben berg. nemlich capitolinus. Auentinus. Palatinus. Celius. Exquilinus. Viminalis. vnnd | Quirinalis dauon ettwen rom die sibenbergig statt hieß. Capitolinus ist souil gesprochen als ein hawbtberg. dann do man vor zeiten darauff den grund zu dem tempel Jouis grube wardt ein menschenhawbt daselbst gefunden. er hieß auch davor Tarpeius von Tarpeya der vestalischen iunckfrawen. Auff disem berg was der beru$^e$mbt tempel des großen abgots Jouis. die zierde diß gantzen bergs waren also ko$^e$stlich dz sie alle wunderwerck der egyptier u$^e$bertraffen. vnd die guldine Capitolia vnd behawsung der go$^e$tter genant warden. dabey waren zwen marck der ochßen vnnd visch. vnd wiewol diser berg ettwen ein merckliche anzal der kirchlein vnd tempel gehabt hat. so ist doch yetzo kein kirch dann allein die sand Franciscem bru$^e$der Ara celi genant an demselben berg. Der Auentinisch berg ist also genant von den menschen daselbst hin komende oder von Auentino albano dem konig alda begraben. Auff demselben berg waren vil altar vnd tempel den go$^e$tternn vnd go$^e$ttin aufgerichtet. auch ein lorberwaldt vnd freyung hewser. yetzo hat derselb berg die clo$^e$ster sand Sabine vnd sand Bonifaciem. der u$^e$brig teil des bergs ist entweders mit nidergefallem gepew oder mit weyngarten bedeckt. außgenomen sand Alexius closter das gar fast alt scheinet. Der Palatinisch berg hat seinen namen von den Palatiniernn die mit Euandro dem ko$^e$nig auß Archadia gein Rom komen empfangen. vnd Rom den anfang irer erpawung (als Cornelius Tacitus sagt) auff demselben berg genomen So haben darauff die ko$^e$nig. darnach die ratherren vnnd nachfolgend die keyser zu meermalnn iren stu$^e$l vnd wonung gehabt. Daselbst was der tempel des sygs. dahin (als Plinius schreibt) die groß muter der go$^e$tter auß kriechyschem land gefu$^e$rt wardt. Daselbst was auch der tempel Febris. vnd der tempel keyser Augusti. der darnach auß prunst vergieng. Der keyser Cayus callicula fu$^e$eget durch ein prugk u$^e$ber disen tempel das pallacium vnd Capitolium zesamen. Keyser Augustus hat an demselben ort den tempel Appollinis erhebt. vnd dobey ein vorgepew mit lateinischer vnd kriechyscher librarey aufgerichtet. an demselben ende hielten die alten oft ir rate. dasselb gepew was mit wunderperlichen arbeiten gezieret. vnd mancherlay gepews von vil lewten erzaigt. vnd wiewol diser hohberu$^e$mbt berg weylund mit großmechtigen gepewen erhebt vnd ko$^e$stlich geziert gewesen ist. als dann des anzeigung geben die mercklichen an dem ort nider gefallen gepew. so hat doch yetzo derselb berg kein ander gepew dann sand Niclasen kierchen von Calixto dem babst erpawen. vnd dannoch an irem gebew kawm gantz wesende. Nw was an dem ort des pallacy gegen mitternacht auff des kaysers constantini sygpogen sehende die statt des pilds der go$^e$ttin Minerue. da dann merckliche verfalne gepew vorhanden sind. die zwifaltig marmorstainin pforten |
* ↑ WS:Vorlage: etreich
* ↑ WS:Vorlage: Ron